Blizdol (Ovis canadensis)

**Blizdol (Ovis canadensis)**, okon **Kanadaf blizdol**, tir tana moukolafa katca ke *Ovis* oxi vey *Bovidae* yasa (&nbsp;*Caprinae* volveyyasa&nbsp;) ke *ARTIODACTYLA* veem.

Gan Shaw bak 1804 taneon zo pimtayar.

## Pimtara
**Ovis canadensis** sotir deksaf ticumasik djukarurpes va arestaxo is pistok. Koe meftaxo kulafo gu pailtapale ok geexo dem taktiz ik vador ik *opuntia* ruxa malestutuson giblir.

Tanoya zaava ke bata katca koe idulafo letaxo ke New Mexico soka blir.

Inafa nelkafa kira tir tazuk ke tolpakaf krizeem noves va lokiewafa altogira va arestaxo.

**Kanadaf blizdol** tir prantafa is alnafa blizdolinda, dem gamiafa taka is rontifa liota. Blizdolye va toloya dotolmilafa derdakorafa nolapa abrotcafa vas 70 ik 80 cm- is anamkolafa vas 30 ik 35 cm- sodir. Noleem ke sulemya tir lotrelapaf (&nbsp;20 cm-&nbsp;) is lotigaf is biwe livamaf.

Katcaxo ke kanadaf blizdol xanton tiyir lentronu Sibira kal rodega male Alaska kale Mexika koe lentefa Amerika. Batugale nope tegira ke ayik is grabara va aryona tollubekdunolinda, divatce moe amerikafa tadava tir jontikeke leon gijafe. Abdualbano irubaxo ke kanadaf blizdol koe fentafa gola ke Sibira kale idulafa letaxo ke New Mexico galdolk tigir.

Va seltafa linulara ke kanadaf blizdol grupecket. Jadion kot ikrikeem va solwifa milkava tazukar. Ocye is ocya do blizdolya blid. Ba barda, blizdolocye va blizdolyefa milkava kazokever. Rulda ke kota milkava tir vas tol-san-aluboy ik bar-sanoy sulem. Kanadaf blizdol medeolon liziwer : inafo tawavo zo anamezackar, kare cadim. Tawavo ke blizdolyetum tir memilafo dam telo ke blizdolyatum.

Jijacek ke ocagugal tir mon tevoy aksat. Bam blizdolya va tum bulur aze va tanoy oc titi idulugal nazbar.

### Kira
* **Veem** : Artiodactyla
* **Yasa** : Bovidae
* **Lum** : abrotce ke alto is taka vas 1 ik 1.10 m- ; upene vas 0.80 ik 1.20 m-
* **Aldo** : 150 ik 200 kg-
* **Talgeem** : 32 talga
* **Nazbarugal** : teveaksat ik pereaksat
* **Ocagugal** : 6 aksat
* **Occek** : 1 ok 2

## Vexala dem apteem
Sedme ***Mammal Species of the World*** (siatos ke 2005), bata katca vas 16 apta ruldar :
* *[[Blizdol (Ovis canadensis canadensis)]]* (Shaw, 1804)
* *[[Blizdol (Ovis canadensis californiana)]]* (Douglas, 1829)
* *[[Blizdol (Ovis canadensis cremnobates)]]* (Elliot, 1904)
* *[[Blizdol (Ovis canadensis mexicana)]]* (Merriam, 1901)
* *[[Blizdol (Ovis canadensis nelsoni)]]* (Merriam, 1897)
* *[[Blizdol (Ovis canadensis weemsi)]]* (Goldman, 1937)

## Pulasa vuestexa is xantaza

* (en) vuest- : Mammal Species of the World (v- 3, 2005) : *Ovis canadensis* (Shaw, 1804)
* (en) vuest- : CITES : *Ovis canadensis*
* (en) vuest- : UICN : katca *Ovis canadensis* (Shaw, 1804)
* (en, fr) vuest- : ITIS : *Ovis canadensis* (Shaw, 1804)
* (en) vuest- : Tree of Life Web Project : *Ovis canadensis*
* (en) vuest- : Catalogue of Life : *Ovis canadensis* (Shaw, 1804)
* (en) vuest- : Paleobiology Database : *Ovis canadensis* (Shaw, 1804)
* (en) vuest- : Animal Diversity Web : *Ovis canadensis*
* (en) vuest- : NCBI : *Ovis canadensis*
#### Ara vuestexa
* *Blizdol (Ovis canadensis)* dene Wikispecies


## Kotavafa vuestesa xantaza
* Kotava winugaf moukolaf ravlemak (Kotava, Latinava, 2019)
* Blizdol dene www.europalingua.eu